داها تورکجه یالنیز شعر بایاتی دیلی دئییل/محمد رحمانیفر
چاغداش دؤنمی دیلیمیزین یاساقلانماسی ایله باشلادیق! بو گون هامیمیز بو اولایین تاریخی- توپلومسال ندنلری ایله تانیشیق.بونا گؤره بو قونودا دایانماغی یئرسیز گؤرورم. آنجاق، ائله بو اولایدان آسیلی اولاراق دیلیمیز گونو-گوندن گلیشمک یئرینه چورویوب آریقلاماغا دوغرو یؤنلدی. دونیا دیللری یئنی تئرمینلری منیمسهدییی بیر دورومدا بیزیم دیلیمیز سادهجه شعر-نوحه- بایاتی دیلی اولدو. بوردا شعریمیزی اؤنمسیزلشدیرمک آماجیندا دئییلم. آنجاق، شعر دیلین بیر بؤلومودور.معیار دیل بوتون قونولاردا ایرهلیلهییب، بوتون قونولاردا گلیشمهلی دیر. دیلیمیزین بیلیم ساحهلرینده ایشدن دوشمهسی اونون گونو-گوندن آریقلاماسینا سبب اولدو. باشقا یؤندن چوروموش بیر دیلده یئنی بیلیمسل قونولاری آچیقلاماق چتین اولوردو. بونا گؤره دیلیمیزی اورکدن سئویب اونون دیرچهلیشی اوغروندا چالیشان یازیچیلاریمیز دا بو دیلده فولکلور یاخود شعردن باشقا بیرزاد یازماییردیلار.دئمک اونلار چئشیدلی قونولاردا اؤز یازیلارینا فارسجا یاخود باشقا دیللرده یازیب یاییردیلار. آنجاق آنا دیللرینه بورجلارینی سادهجه شعر-بایاتی ایله اؤدهییردیلر. هله ده گاهدان گؤرورم بیر سیرا یاشلی یولداشلار بئله دوشونوب،بئله چالیشیرلار. آنجاق گنجعلی صباحی کیمی داهی یازیچیلاریمیزین چالیشمالاری دیلیمیزین یئنی نثر ساحهسینده گلیشمهسینه یول آچدی. پروفسور زهتابی قالین-قئییم تاریخ کیتابلارینی آنا دیلیمیزده یازدی. بئلهلیکله دیلیمیز شعر-بایاتی دیلیندن ادبی نثر دیلینه داها سونرا فنی (تاریخی) نثر دیلینه دوغرو آددیملادی. بو آرادا سایین عیوض طاها-نین “شعر وارلیغین ائوی دیر” کیتابی،منیمسه “شهریارلا بیرلیکده اؤزگهلشمکدن اؤزلشمهیه دوغرو “کیتابیم بیر آددییم ایرهلیلهیهرک دیلیمیزی فنی ادبی تنقیدی تئرمینلرینی هابئله فلسفی قاوراملاری منیمسهمهیه دوغرو یؤنلتدی.اینانیرام آردینجا انسانی بیلیملر اوزره دیلیمیز داها آرتیق گلیشهجکدیر. آنجاق، دیلمیز گوندهلیک ایشلکلرینی یئرینه یئتیرمک اوغروندا ساده جه انسانی بیلیملر بؤلومونه دئییل، بوتون بؤلوملره آیاق باسمالی دیر.
بو گون بیز بوتون قونولاردا بو دیلی چالیشدیرمالیییق. بو چالیشمالار دیلیمیزی گونو-گوندن گوجلندیرهجکلر.”بیلیم سسی”صایفاسی بو یوکون بؤیوک بیر بؤلومونو اؤز چیینینه آلاراق دیلیمیزی بیلیمسل ساحهلرده ایشه توتور. بو ایسه دیلیمیزین داها آرتیق گلیشمهسینه یول آچاجاقدیر.داها تورکجه یالنیز شعر-بایاتی دیلی دئییل،بلکه بوتون ساحهلرده بوتون قونولاردا بوتون ایستکلری یئرینه یئتیرهبیلن گوجلو بیر توتالغا اولاجاقدیر.من بو صایفانین چالیشانلارینا یورولماسین دئییب اونلارا توتدوقلاری بو یولدا داها آرتیق اوغورلار دیلهییرم!
سایقی لارلا
محمد رحمانیفر
azb_Arab azb_Arab azb_Arab azb_Arab pbt_Arab